Verwagting vir Gigaba se begrotingMinister Malusi Gigaba. Foto: DoC Malusi Gigaba, minister van finansies, lewer vandag sy nooiensbegrotingsrede. Kenners is van mening dat dit ook sy laaste begrotingstoespraak sal wees. Finansiële markte, beleggers, die publiek, ontleders en kredietgraderings-maatskappye asook ekonome sal Gigaba met arendoë dophou. Mike Schussler, hoofekonoom by Economists.co.za, sê Gigaba sal waarskynlik persoonlike belasting verhoog. Dit sal Suid-Afrika een van die hoogs-belaste lande ter wêreld maak. “Dit is tragies omdat belastingbetalers nie juis ŉ dividend op hul belasting ontvang nie. Kyk maar na verskeie sektore soos onderwys en gesondheid,” sê hy. Hy verwag ook dat Gigaba waarskynlik BTW op brandstofpryse sal hef. Schussler wys daarop dat die land se begrotingstekort waarskynlik R65 miljard beloop en dit aandag moet kry. Gigaba sal ook geld moet vind vir die vorige president, Jacob Zuma, se uitspraak oor gratis hoër onderwys. Hy het in Desember gratis tersiêre onderrig aan studente wat uit lae-inkomste huishoudings kom, beloof. Ontleders meen dat dit ŉ struikelblok vir Gigaba kan wees weens die begrotingstekort. Schussler is egter vol vertroue dat die land se groeikoers sal verbeter. Sy siening word gedeel deur die kredietgraderings-maatskappy Fitch Ratings, wat voorspel dat die land se ekonomiese groeikoers deur gunstige sake- en beleggersvertroue gerugsteun sal word. Fitch voorspel dat die groeikoers vanjaar 1,8% kan beloop. Maar die maatskappy waarsku dat die groeikoers nog te laag is. Fitch meen dat die begroting leidrade sal verskaf tot watter mate die huidige regering van Zuma se beleid sal verskil. Dawie Roodt, hoofekonoom by die Efficient-groep, sê Zuma het die ekonomie geskaad en dat dit tyd sal neem voor die ekonomie regtig herstel. ŉ Groot voordeel wat pres. Cyril Ramaphosa ontvang het, was van Standard & Poors’ Global wat sy ingryping met die Mynbouhandves as mark-vriendelik beskou. Die maatskappy sê dat dit aandui dat die regering beter fiskale beleid sal toepas. Intussen het die rand vanoggend swakker verhandel in afwagting op die begroting. Valutahandelaars wys daarop dat die Amerikaanse dollar ook herstel het. Die dollar verhandel teen R11,76. Ontleders verwag dat die rand sterker kan beweeg wanneer Ramaphosa sy nuwe kabinet bekend sal maak. Dit word teen die naweek verwag. Daar is sterk verwagtinge onder ontleders en beleggers dat Gigaba se kop sal rol weens sy beweerde rol in staatskapping. Gigaba se kantoor het egter intussen ŉ uitnodiging aan sakelui en arbeidsleiers gestuur om hom op ŉ internasionale buitelandse toer te vergesel in Maart.